Up-107/95
Datum: 1996-04-23T00:00:00.000+02:00
ecli: ECLI:SI:USRS:1996:Up.107.95
vrsta: drugi akti
zadeva: ustavna pritožba
objavljeno: Neobjavljeno | 23.04.1996
dokument: US17836
akt: 1. Ustavna pritožba NSZ Slovenije zoper odločbo Ministrstva za notranje zadeve št. 0001-4/4-S-28/1042-95 z dne 17.7.1995 2. Ustavna pritožba NSZ Slovenije V. zaradi molka Ministrstva za notranje zadeve
resitev: zavrženje
izrek: 1. Ustavna pritožba NSZ Slovenije zoper odločbo Ministrstva za notranje zadeve se zavrže.

2. Ustavna pritožba NSZ Slovenije V. zaradi molka Ministrstva za notranje zadeve se zavrže.
stavek: Ker pritožnik ni izčrpal vseh pravnih sredstev, je Ustavno sodišče ustavno pritožbo zavrglo.
odlocitev: sklep
geslo: Predhodno izčrpanje vseh pravnih sredstev kot procesni pogoj za začetek postopka pred ustavnim sodiščem.

Vpis stranke v register političnih strank.
podlaga: Zakon o Ustavnem sodišču (ZUstS), 51., 2. al. 1. odst. 55. čl.
datum_vloge: 1995-07-31T22:00:00.000Z
datum_odlocitve: 1996-04-22T22:00:00.000Z

# Up-107/95

23.4.1996

S K L E P

Ustavno sodišče je v postopku za preizkus ustavne pritožbe NSZ Slovenije, V. na seji senata dne 23.4.1996

s k l e n i l o :

Ustavna pritožba NSZ Slovenije zoper odločbo Ministrstva za notranje zadeve št. 0001-4/4-S-28/1042-95 z dne 17.7.1995 se zavrže.

Ustavna pritožba NSZ Slovenije V. zaradi molka Ministrstva za notranje zadeve se zavrže.

---

## O b r a z l o ž i t e v

Pritožnik z ustavno pritožbo, vloženo dne 1.8.1995, izpodbija v izreku pod točko 1 navedeno odločbo Ministrstva za notranje zadeve (v nadaljevanju: MNZ), s katero je slednje zavrnilo zahtevo NSZ Slovenije (v nadaljevanju: NSZS) za vpis v register političnih strank.

Pozvan k dopolnitvi ustavne pritožbe je pritožnik dne 11.10.1995 ustavno pritožbo razširil zoper molk MNZ. V razširitvi zatrjuje, da MNZ namerno zavlačuje z vpisom pritožnika v register, saj naj bi NSZS že 3.8.1995 odpravila domnevno protiustavnost, zaradi katere je MNZ zavrnilo vpis v register. Po pritožnikovem mnenju minister pritožniku namerno krši pravico delovanja.

Po določbi 51. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) se lahko ustavna pritožba vloži šele, ko so izčrpana vsa pravna sredstva. Po drugem odstavku istega člena lahko Ustavno sodišče izjemoma odloča o ustavni pritožbi tudi pred izčrpanjem pravnih sredstev, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice.

Pritožnik je v dopolnitvi ustavne pritožbe z dne 5.12.1995 navedel, da je zoper v izreku pod točko 1 navedeno odločbo MNZ vložil tožbo na Vrhovno sodišče. Ker je v teku upravni spor, je zadevna ustavna pritožba preuranjena. Po mnenju Ustavnega sodišča razlogi za odločanje o ustavni pritožbi v smislu drugega odstavka 51. člena ZUstS niso podani. Iz navedb oziroma utemeljitev pritožnika tudi ni mogoče ugotoviti, da bi šlo v tem primeru za očitno kršitev temeljnih pravic oziroma svoboščin. Ustavno sodišče je zato ustavno pritožbo navedeno v izreku pod točko 1 zavrglo.

Tudi v zvezi z ustavno pritožbo navedeno pod točko 2 izreka tega sklepa pritožnik ni izčrpal vseh pravnih sredstev. Po določbah Zakona o upravnem sporu (Uradni list SFRJ, št. 4/77) ima pritožnik namreč v primeru molka organa možnost sprožiti upravni spor na Vrhovnem sodišču. Ustavna pritožba je torej preuranjena in jo je zato treba zavreči.

Senat Ustavnega sodišča je sprejel ta sklep na podlagi 2. alinee prvega odstavka 55. člena ZUstS v sestavi: predsednik dr. Lovro Šturm in člana dr. Tone Jerovšek in mag. Matevž Krivic.

Predsednik senata

dr. Lovro Šturm